
Προς: ΜΜΕ
ΔΕΛΤΙΟ ΤΥΠΟΥ

Ενημερωτικές συναντήσεις για τη νόσο Alzheimer στα ΚΑΠΗ Καστελλίου και Αρκαλοχωρίου- «Διαρκής προτεραιότητα, η πρόληψη, η υγεία και η ποιότητα ζωής των ανθρώπων της Τρίτης Ηλικίας»
Με επιτυχία ολοκληρώθηκαν οι ενημερωτικές συναντήσεις που πραγματοποιήθηκαν στα ΚΑΠΗ Καστελλίου και Αρκαλοχωρίου στις 2 και 3 Σεπτεμβρίου, σε συνεργασία με την εταιρεία με την Εταιρεία Νόσου Alzheimer και Υγιούς Γήρανσης Ηρακλείου «Αλληλεγγύη», με θέμα τη νόσο Alzheimer, την πρόληψη και τη σημασία της υγείας του εγκεφάλου.
Οι δύο συναντήσεις πραγματοποιήθηκαν στο πλαίσιο του Συμφώνου Συνεργασίας του Δήμου Μινώα Πεδιάδας με την Εταιρεία., με τη συμμετοχή των μελών των ΚΑΠΗ, τα οποία είχαν την ευκαιρία να ενημερωθούν, να θέσουν ερωτήματα και να συζητήσουν γύρω από ένα σημαντικό ζήτημα που αφορά ολοένα και περισσότερες οικογένειες.
Τις συναντήσεις καλωσόρισε η Αντιδήμαρχος Κοινωνικής Πολιτικής Όλγα Δραμουντάνη, η οποία, απευθυνόμενη στα μέλη των ΚΑΠΗ, τόνισε ότι η πρόληψη, η υγεία και η ποιότητα ζωής των ανθρώπων της Τρίτης Ηλικίας, αποτελούν διαρκή προτεραιότητα για τις Κοινωνικές Υπηρεσίες του Δήμου.
Όπως χαρακτηριστικά ανέφερε, ιδιαίτερα σε θέματα που αφορούν τη νόσο Alzheimer και την άνοια, η ενημέρωση και η πρόληψη έχουν καθοριστική σημασία, καθώς η φροντίδα της υγείας του εγκεφάλου αποτελεί αναπόσπαστο κομμάτι της συνολικής υγείας και της καλής ποιότητας ζωής.
Η Αντιδήμαρχος υπογράμμισε παράλληλα τη σημασία της συνέχισης δράσεων ενημέρωσης και ευαισθητοποίησης, που δίνουν στους ανθρώπους τη δυνατότητα να γνωρίζουν, να προλαμβάνουν και να φροντίζουν καλύτερα τον εαυτό τους και τους δικούς τους ανθρώπους.
Ιδιαίτερη θέση στη συζήτηση είχε η έγκαιρη ανίχνευση των διαταραχών μνήμης. Όπως επισημάνθηκε, η έγκαιρη αξιολόγηση μπορεί να συμβάλει στην καλύτερη κατανόηση και διαχείριση της κατάστασης, στην υποστήριξη του ατόμου και της οικογένειας του και στη διατήρηση της καλύτερης δυνατής ποιότητας ζωής.
Οι δημότες και οι πολίτες που συμμετείχαν, είχαν τη δυνατότητα να δηλώσουν συμμετοχή για δωρεάν προληπτικό έλεγχο μνήμης, ο οποίος πραγματοποιείται από εξειδικευμένο προσωπικό της Εταιρείας Alzheimer & Υγιούς Γήρανσης Ηρακλείου ενώ ανάλογη δυνατότητα έχουν και όσοι δημότες επιθυμούν να συμμετάσχουν και από τις τρεις Δημοτικές Ενότητες Αρκαλοχωρίου, Καστελλίου, Θραψανού (άνω των 40 ετών), καλώντας στα τηλέφωνα του ΚΑΠΗ Καστελλίου στο 2891032759 και Αρκαλοχωρίου, στο 2891024914. Όσοι συμπλήρωσαν τα στοιχεία τους θα ενημερωθούν προσωπικά για την ημέρα, την ώρα και τον χώρο πραγματοποίησης του ραντεβού τους.
Στις ενημερωτικές συναντήσεις παρευρέθηκαν επίσης η Διευθύντρια των Κοινωνικών Υπηρεσιών Μαρία Τσιάγγα και η Προϊσταμένη του Τμήματος Μέριμνας Τρίτης Ηλικίας Ελένη Μαραυγάκη, επιβεβαιώνοντας έμπρακτα τη σταθερή μέριμνα των Κοινωνικών Υπηρεσιών για την υποστήριξη, την πρόληψη και την ενδυνάμωση των ανθρώπων της Τρίτης Ηλικίας. Τις ενδιαφέρουσες ενημερωτικές ομιλίες πραγματοποίησε, η Επιστημονική Εκπρόσωπος της Εταιρείας Νόσου Alzheimer και Υγιούς Γήρανσης Ηρακλείου, Φωτεινή Κουντή, με το Δήμο Μινώα Πεδιάδας να απευθύνει ιδιαίτερες ευχαριστίες στην «Αλληλεγγύη» και στους ανθρώπους της για την πολύτιμη ενημέρωση και την ουσιαστική συνεργασία, καθώς και στα μέλη των δύο ΚΑΠΗ για τη θερμή συμμετοχή και το ενδιαφέρον τους. Στις δράσεις συμμετείχαν επίσης, ο Γενικός Γραμματέας Νίκος Μπελενιώτης, η Αντιδήμαρχος Καλλιόπη Αποστολογιωργάκη και ο Πρόεδρος της Δημοτικής Κοινότητας Αρκαλοχωρίου Γιώργος Μαλεδάκης.
Οι Κοινωνικές Υπηρεσίες του Δήμου συνεχίζουν με συνέπεια να στηρίζουν δράσεις που έχουν στο επίκεντρό τους τον άνθρωπο, με στόχο περισσότερη πρόληψη, καλύτερη υγεία και καλύτερη ποιότητα ζωής για όλους.

